ข้อมูลสรุป (Executive Summary)

บริษัทปูนซิเมนต์ไทย จำกัด (มหาชน) เป็นกิจการลงทุนในกลุ่มธุรกิจหลัก ได้แก่ ธุรกิจเคมีภัณฑ์
ธุรกิจกระดาษ ธุรกิจซิเมนต์ ธุรกิจผลิตภัณฑ์ก่อสร้าง ธุรกิจจัดจำหน่าย
และธุรกิจร่วมทุนภายใต้บริษัทซิเมนต์ไทย โฮลดิ้ง และบริษัทซิเมนต์ไทยพร็อพเพอร์ตี้
(รายละเอียดการประกอบธุรกิจได้เปิดเผยไว้แล้วในหัวข้อ “ลักษณะการประกอบธุรกิจ”)

บริษัทมีความเสี่ยงที่สำคัญๆ ซึ่งได้เปิดเผยไว้แล้วในหัวข้อ “ปัจจัยความเสี่ยง”

ปี 2549 เศรษฐกิจของประเทศไทยได้รับผลกระทบจากปัจจัยไม่แน่นอนหลายด้าน เช่น
ต้นทุนพลังงาน
ที่อยู่ในระดับสูง ปัจจัยด้านเศรษฐกิจและการเมืองภายในประเทศ
เงินบาทแข็งค่าขึ้นส่งผลกระทบอย่างมากต่อภาคการส่งออกของประเทศ นอกจากนี้
การที่เงินบาทแข็งค่าขึ้นมากทำให้มีการนำเข้าวัตถุดิบและสินค้าจากต่างประเทศมากขึ้น
เนื่องจากราคาถูกลง ส่งผลให้เกิดภาวะการแข่งขันมากขึ้นเพิ่มอีก
จากเดิมที่มีการแข่งขันด้านราคาสูงอยู่แล้วเพราะ GDP ลดลง

อย่างไรก็ตามเครือซิเมนต์ไทย (SCG) ยังคงมีผลการดำเนินงานใกล้เคียงกับปีก่อน
จากผลประกอบการของธุรกิจเคมีภัณฑ์เพิ่มขึ้น แต่ผลประกอบการของธุรกิจอื่นลดลง นอกจากนี้
ยังเกิดผลขาดทุนจากการเลิกธุรกิจซีอาร์ทีอีกประมาณ 3,400 ล้านบาท

ทั้งหมดนี้ส่งผลให้บริษัทปูนซิเมนต์ไทย จำกัด (มหาชน) และบริษัทย่อย มียอดขายสุทธิ 258,175
ล้านบาท เพิ่มขึ้นร้อยละ 18 จากปีก่อน กำไรจากการดำเนินงานก่อนรายการที่ไม่เกิดขึ้นเป็นประจำ
30,157 ล้านบาท ลดลงร้อยละ 2 จากปีก่อน และกำไรสุทธิ 29,451 ล้านบาท ลดลงร้อยละ 9
จากปีก่อน (รายละเอียดฐานะการเงินและผลการดำเนินงานได้เปิดเผยไว้แล้วในหัวข้อ
“ฐานะการเงินและผลการดำเนินงาน”)

จากผลการดำเนินงานและฐานะทางการเงินของบริษัทโดยรวม
คณะกรรมการบริษัทจึงมีมติเห็นควรเสนอที่ประชุมใหญ่สามัญผู้ถือหุ้น ในวันที่ 28 มีนาคม 2550
เพื่ออนุมัติการจ่ายเงินปันผลทั้งปี ในอัตราหุ้นละ 15 บาท ซึ่งคิดเป็นร้อยละ 61.2
ของกำไรสุทธิของ SCG โดยจ่ายเงินปันผลระหว่างกาลไปแล้วในอัตราหุ้นละ 7.50 บาท เมื่อวันที่
22 สิงหาคม 2549 และจะจ่ายเงินปันผลงวดสุดท้ายในอัตราหุ้นละ 7.50 บาท ในวันที่ 26
เมษายน 2550

จากธุรกิจชั้นนำของประเทศ สู่ผู้นำในอาเซียน

SCG พัฒนาศักยภาพการแข่งขันเพื่อมุ่งสู่ความเป็นผู้นำในภูมิภาคอาเซียน
โดยเพิ่มการลงทุนในภูมิภาคอย่างต่อเนื่อง โครงการลงทุนที่สำคัญ ได้แก่
ตั้งโรงงานกระดาษที่ประเทศเวียดนาม มูลค่า 5,200 ล้านบาท
ซึ่งถือเป็นโครงการนำร่องเพื่อแสวงหาโอกาสการลงทุนอื่นๆ ในประเทศนี้ต่อไป
สำหรับโรงงานปูนซีเมนต์ที่ประเทศกัมพูชา มูลค่า 3,200 ล้านบาท จะเริ่มผลิตได้ปลายปี 2550
นอกจากนี้ ยังขยายการลงทุนในประเทศไทย
โดยร่วมกับ Dow Chemical ตั้งโรงงานโอเลฟินส์แห่งที่ 2 มูลค่า 45,600 ล้านบาท
และเพิ่มการลงทุนในโครงการปลายน้ำเพื่อผลิต HDPE และ PP มูลค่า 17,100 ล้านบาท
โดยเน้นผลิตสินค้าที่มีมูลค่าเพิ่มสูง

นวัตกรรมเพื่อเพิ่มศักยภาพการแข่งขัน

SCG มุ่งมั่นเพิ่มศักยภาพของบุคลากรด้านการคิดสร้างสรรค์
และลงทุนในเทคโนโลยีเพื่อเพิ่มประสิทธิภาพการวิจัยและพัฒนา
โดยกำหนดนโยบายให้ทุกธุรกิจพัฒนาสินค้าและบริการเพื่อตอบสนองความต้องการที่ไม่หยุดนิ่งของผู้บริโภคและสังคมทั้งในปัจจุบันและอนาคต
พัฒนากระบวนการทำงานและรูปแบบธุรกิจใหม่ๆ เพื่อเพิ่มขีดความสามารถในการแข่งขัน
รวมทั้งได้จัดตั้งศูนย์กลางทรัพย์สินทางปัญญาเพื่อสนับสนุนงานด้านนวัตกรรมภายใน SCG อีกด้วย

อนุรักษ์สิ่งแวดล้อมเพื่อการพัฒนาอย่างยั่งยืน

การอนุรักษ์สิ่งแวดล้อมเป็นสิ่งที่ SCG ให้ความสำคัญเสมอมา
โดยรณรงค์ให้พนักงานทุกคนปฏิบัติตามนโยบายการพัฒนาสู่ความยั่งยืนอย่างจริงจัง
ปลูกฝังจิตสำนึกโดยเริ่มจากสิ่งใกล้ตัว ทั้งส่งเสริมให้ดำเนินการ
ทุกวิถีทางเพื่อลดปริมาณก๊าซเรือนกระจก ซึ่งช่วยลดผลกระทบต่อสภาพภูมิอากาศ หรือภาวะโลกร้อน
อาทิ เพิ่มประสิทธิภาพการใช้เชื้อเพลิงหรือใช้เชื้อเพลิงทดแทน
ติดตั้งอุปกรณ์อนุรักษ์พลังงานในโรงงาน และพัฒนาผลิตภัณฑ์ที่ช่วยประหยัดพลังงานในที่อยู่อาศัย

ดำเนินโครงการ “SCG รักษ์น้ำเพื่ออนาคต” อย่างต่อเนื่อง
โดยมีเป้าหมายสนับสนุนชุมชนสร้างฝายชะลอน้ำกว่า 10,000 ฝาย
เพื่อฟื้นฟูความอุดมสมบูรณ์ของธรรมชาติให้กลับคืน
รวมทั้งเผยแพร่แนวคิดนี้เพื่อกระตุ้นให้ทุกชุมชนมีส่วนร่วมอนุรักษ์สิ่งแวดล้อมที่ดีให้คงอยู่ตลอดไป

มุ่งเสริมสร้างคุณภาพสังคมที่ดีขึ้น

SCG มีนโยบายเสริมสร้างประโยชน์สุขของสังคมในทุกประเทศที่เข้าไปดำเนินธุรกิจ
โดยมุ่งประพฤติตนเป็นพลเมืองดี และสนับสนุนให้พนักงานมีส่วนร่วม กิจกรรมที่สำคัญในปีที่ผ่านมา
ได้แก่ บรรเทาความเดือดร้อนจากอุทกภัยครั้งใหญ่ของประเทศไทย
ด้วยการบริจาคถุงยังชีพช่วยเหลือผู้ประสบภัย และน้อมเกล้าฯ ถวายที่ดินจำนวน 900 ไร่
แด่พระบาทสมเด็จพระเจ้าอยู่หัว
เพื่อใช้เป็นพื้นที่แก้มลิงรองรับและชะลอน้ำก่อนที่จะไหลเข้าสู่พื้นที่ด้านล่างของประเทศ
สามารถกักเก็บน้ำไว้ช่วยเหลือเกษตรกรในฤดูแล้ง
รวมทั้งจัดกิจกรรมเพื่อเพิ่มโอกาสในการศึกษาและพัฒนาศักยภาพของเยาวชน โดยเฉพาะด้านกีฬา
การสร้างสรรค์นวัตกรรม วิทยาศาสตร์ เทคโนโลยี และศิลปะ
ตลอดจนมอบเงินสนับสนุนองค์กรสาธารณกุศลที่มีความมุ่งมั่นที่จะทำประโยชน์ให้แก่สังคม
และกระตุ้นให้ทุกคนโดยเฉพาะพนักงานของ SCG มีส่วนร่วมสร้างสรรค์สังคมให้ดีขึ้น

เนื่องในวโรกาสที่พระบาทสมเด็จพระเจ้าอยู่หัว เสด็จขึ้นครองสิริราชสมบัติครบ 60 ปี นอกจากการ
จัดกิจกรรมเทิดพระเกียรติทั่วทั้งองค์กรแล้ว SCG ยังจัดโครงการสดุดีดนตรีมหาราชา
เพื่อเทิดพระเกียรติพระอัจฉริยภาพด้านดนตรี และจัดทำสารคดีดนตรีเล่าเรื่อง “น้ำคือชีวิต”
เพื่อเทิดพระเกียรติพระอัจฉริยภาพด้านการบริหารจัดการทรัพยากรน้ำของพระองค์

จรรยาบรรณและบรรษัทภิบาล หัวใจสำคัญของการดำเนินธุรกิจ

SCG ได้ดำเนินธุรกิจตามหลักบรรษัทภิบาลมาโดยตลอด
และมุ่งเน้นให้พนักงานทุกคนประพฤติตนตามหลักจรรยาบรรณและบรรษัทภิบาลอย่างเคร่งครัด
ปลูกฝังแนวปฏิบัติเดียวกันนี้ให้กับพนักงาน SCG ในทุกประเทศ
โดยได้ปรับปรุงหลักปฏิบัติดังกล่าวให้สอดคล้องกับมาตรฐานสากล
รวมทั้งเผยแพร่และรณรงค์ให้องค์กรอื่นปฏิบัติตามหลักบรรษัทภิบาลอย่างสม่ำเสมอ อาทิ
สนับสนุนการประกาศเกียรติคุณรางวัลจรรยาบรรณดีเด่นของหอการค้าไทย
ร่วมสนับสนุนสถาบันกรรมการบริษัทไทย (IOD) และ CNBC จัดงานเสวนาบรรษัทภิบาล
“Corporate Governance Development in Asia 2006: The Corporate
Discipline” ซึ่งเป็นเวทีที่ผู้เชี่ยวชาญจากประเทศต่างๆ ได้แลกเปลี่ยนความคิดเห็น
เพื่อพัฒนามาตรฐานบรรษัทภิบาลในเอเชียให้ก้าวหน้าทัดเทียมระดับสากล
สร้างความเชื่อมั่นในการลงทุนและความมั่นคงของเศรษฐกิจภูมิภาค

พนักงานคือพลังผลักดันสู่ความสำเร็จ

ปีที่ผ่านมา SCG ได้รับการยกย่องด้านต่างๆ ทั้งในระดับประเทศ และระดับนานาชาติ
ความสำเร็จเหล่านี้เป็นผลจากความร่วมมือร่วมใจที่ดีของพนักงานทุกคน
เพราะท่ามกลางความผันผวนและสถานการณ์ที่ยากลำบาก พนักงานที่เป็นคนเก่งและดี มีจิตใจมุ่งมั่น
ทุ่มเท จงรักภักดีต่อองค์กร ถือมั่นในจริยธรรม
และได้รับการพัฒนาศักยภาพอย่างดีเท่านั้นจึงจะสามารถพาองค์กรผ่านอุปสรรคต่างๆ
ได้อย่างประสบผลสำเร็จ SCG
จึงมุ่งพัฒนาพนักงานให้สอดคล้องกับกลยุทธ์การขยายธุรกิจ
โดยเตรียมความพร้อมทั้งด้านความสามารถและจำนวนของบุคลากร
ทั้งพนักงานที่เป็นคนไทยและพนักงานท้องถิ่นในอาเซียน
ตลอดจนเสริมสร้างคุณภาพชีวิตที่ดีให้กับพนักงานทุกระดับไม่ว่าจะเป็นเชื้อชาติใด
หรือปฏิบัติงานอยู่ในประเทศใดก็ตาม